Afleweraars gekaap, helfte van vrag brood gesteel | Netwerk24
Deur Cara-Lee Dorfling 18 April 2019 15:39
Die afleweraars is na bewering kort ná 05:00 in die NU5-woonbuurt, Motherwell, deur twee gewapende mans oorrompel.
Volgens kol. Priscilla Naidu, polisiewoordvoerder, was die afleweraars besig om Sasko-brood by ’n winkel in die gebied af te lewer.
Een van die afleweraars is blykbaar deur ’n gewapende man gegryp terwyl hy besig was om die agterdeur van die afleweringsvoertuig oop te maak, terwyl ’n tweede afleweraar deur nog ’n gewapende man voorgekeer is terwyl hy by die winkel aangeklop het.
Albei die afleweraars is agter in die afleweringsvoertuig gedwing voordat die bestuurder ook oorrompel en agter in die voertuig toegesluit is.
Die kapers het iewers in Motherwell met die afleweringsvoertuig stilgehou, waar die drie afleweraars glo in ’n wit bakkie gedwing is. ’n Onbekende man het hulle met die bakkie na Wells Estate geneem en daar gelos.
Naidu sê die polisie is gekontak en die afleweringsvoertuig is later die oggend verlate in Ngwevana-straat in die NU9-woonbuurt, Motherwell, aangetref.
Meer as die helfte van die brood is gesteel.
’n Saak van voertuigkaping word ondersoek.
Meer oor: Motherwell | Misdaad | Diefstal | Kaping